Sinubruni kom upp í landi Hvamms í Skorradal á tíunda tímanum í gærkvöld af völdum flugelds sem maður í bústað hafði kveikt í án leyfis . Slökkvilið Borgarbyggðar var strax kallað á vettvang og mætti með fimm bíla með sér . Slökkvistarf gekk skjótt fyrir sig og var búið að slökkva eldinn tæpri klukkustund síðar . Við slökkvistarf nutu borgfirskir slökkviliðsmenn aðstoðar fólks úr nærliggjandi sumarbústöðum auk annarra íbúa af svæðinu . Þurrkatíð er nú í Borgarfiðri og því aðstæður í Skorradal þannig að veruleg hætta er á gróðureldum , ekki síst sökum mikils skóglendis sem þar er . Einnig olli það áhyggjum slökkviliðsmanna í gær að yfirborð Skorrdalsvatn var ísilagt þannig að ekki var mögulegt að ná í vatn þar til að nota við slökkvistarf . Alls brann á þriðja hektara lands í brunanum í gær að sögn Bjarna Þorsteinssonar slökkviliðsstjóra . Maðurinn sem kveikti í flugeldinum játaði fyrir lögreglu að hafa kveikt í honum og verður hann kærður fyrir brot á lögum um meðferð skotelda þar sem hann hafði ekki leyfi . Hann mun hugsanlega þurfa að greiða skaðabætur vegna tjóns sem flugeldasýning hans olli .